Kaliňák, Robert, podpredseda vlády a minister vnútra SR (2015-04-15):
Prajem vám všetkým dobrý večer. Ja len stručne. Vážený pán predseda parlamentu, vážené dámy poslankyne, páni poslanci, nuž bol som, pán poslanec Matovič, mimoriadne dojatý. Bol som dojatý, ako vehementne ste ochraňovali všetky tie politické a demokratické pravidlá, tú slušnosť v politike, tú ochranu konkurenčnej politickej strany, to všetko ma strašne dojalo. Neviete mi, prosím vás pekne, poradiť, kto tajne nahral svojho politického konkurenta? (Potlesk.) Kto odpočúval v rozpore s všetkými pravidlami, ktoré majú byť, svojho politického konkurenta, aby ho zničil? (Reakcia z pléna, potlesk.) Kto presne? Nebuďte nervózny, pán poslanec, dostanem sa k tomu, poznáte ma, že sa k tomu vždy dostanem. (Reakcie z pléna.) Viete, že sa k tomu dostanem. Čiže aby som ostal pri tej demokracii, rozumiem tomu, že je nesmierne, ako ste nervózni z toho, keď sa pozeráte pravde do očí. A keď sa pozeráte pravde do očí, to vo vás vyvoláva ten tzv. hlinovský komplex, ktorý automat..., to je jak Pavlovov, viete, že ak počujete vy pravdu, musíte začať kričať, aby ju nebolo počuť. To sa vo vás vyvoláva vždy. Na konci dňa ste si zobrali príklad a pán poslanec Hlina už je členom vášho klubu, čo len reprezentuje vašu vysokú úroveň. (Potlesk.) Tak sa teda vráťme k tomu, pán poslanec Matovič, ktorý tu chce kázať o morálke, a kázať o tom, čo sa má a čo sa nemá v demokratickej spoločnosti, a prirovnávať, prepáčte, vyvodenie politickej zodpovednosti, ktoré je štandardné a my sme ho urobili viackrát za kauzy, viackrát, ďaleko viac, čoho vy ste nikdy neboli schopní, keď ste boli vo vláde, a k tomu sa ešte dostanem, samozrejme. Tak teraz, samozrejme, plačete, ale na absolútne nesprávnom hrobe. Úplne nesprávnom hrobe. Predovšetkým, spomeňme si na obdobie vášho vládnutia, keď ste bol poslanec, a dneska ste tu hovoril niečo o priestore medzi nohami. Keby ste tam teda niečo mali, tak v čase, keď vy ako člen SaS, ešte člen klubu SaS, keď váš predseda navrhol nočné rokovania, v rozpore s vaším vedomím a svedomím, ste sa nepostavili a nebojovali ste proti tomu. Ani slovo ste nepovedali, len mlčky ste čučkali na tej vašej stoličke. (Potlesk.) Aké, aké morálne právo by ste tu chceli rozprávať, že niekto má alebo nemá, veď my sme vás len v podstate, ani nie, lebo do desiatej, len do desiatej, čiže v podstate túto prax ste zaviedli a dneska ste proti nej? Vy si vlastne ani nepamätáte, čo hovoríte, vy popierate samého seba. Pamätáte si, pán poslanec a všetci ostatní, ktorí tu chcete hovoriť teraz o politickej kultúre, keď ste s vaším dovolením, páni demokrati, dovolili naviesť do tejto sály televízory z čias Mečiara, pamätáte si to vy všetci? (Reakcia z pléna.) Pamätáte si to vy všetci? Nebuďte nervózny, pán Přidal, ja chápem, že je málo miesta na kandidátke KDH, treba zabojovať, ale (smiech a potlesk), ja chápem, ale všetci ste boli ticho, keď sem prišli televízory z čias Mečiara a stopli ste a obmedzili ste diskusiu, pamätáte si to? Nikto ste sa nepostavili, ani pán Brocka, ktorý má vždy najvzletnejšie reči, ani pán Abrhan, nikto ste sa nepostavili, tak o čom sa chcete dnes baviť? O čom sa dnes chcete baviť? (Reakcie z pléna.) Však ja sa k tým veciam. (Reakcie z pléna.) Máte pravdu. Máte pravdu, začal som zoširoka, ale neobávajte sa, dostaneme sa k meritu veci. Takže poďme k tomu, za čo ste navrhovali odvolávať, to nebolo len v podstate za bývalé kauzy, o tom, o čom sa tu dnes hovorilo, ale pamätám si, že povedal jeden pán minister hospodárstva, že áno, veď sa to tu všeobecne hovorí, že pri niektorých zákazkách sú provízie, pamätáte si tú vetu? A za to ste odvolávali, pamätáte sa? Za to ste ho presne odvolávali. Len povedal, že počul, že sa to tak hovorí, všeobecne, a vy to tu hovoríte teraz na plné ústa, a už ste ho odvolávali. Bolo kopec nezmyselných vecí, pretože vy ste si z toho urobili svoju politickú kultúru, zakaždým odvolávať, neviete, čo máte urobiť, vyjde prieskum, preferencie klesnú, treba niekoho odvolať, hej? (Reakcie z pléna.) To znamená, no včera som to videl, včera som to videl inak, písali... (Reakcia z pléna.) Ja sa na to, ja som sa vždy na to veľmi tešil, pretože my na rozdiel od vás vieme urobiť odpočet, vieme vždy urobiť odpočet, vieme presne urobiť odpočet, čo sme spravili, čo sme spravili. (Reakcia z pléna.) Čiže povedal tu pán Matovič, že on chcel šetriť peniaze, pán Figeľ. No ale keby chcel šetriť peniaze daňových poplatníkov, tak nevyplatí bez súdu 20 miliónov nenárokovateľných peňazí, o ktorých vedela Skanska, že ich prehrá. Tam bolo rozhodnutie právoplatné Najvyššieho súdu, pán kolega, tam bolo rozhodnutie právoplatné súdu, čiže vrátime sa k tomu, vrátime sa k tomu, aj za to ste odvolávali, za to ste vy odvolávali. Pamätáte si? Dobre, že to hovoríte. Pamätám si, že za túto kauzu ste odvolávali ministra vlády a teraz vám je, dneska by ste podľa toho, ak by ste sa mali správať podľa vašich vyhlásení, vážení poslanci KDH, každý jeden do radu by ste tu mali stáť a odvolávať podpredsedu parlamentu Figeľa, pretože za to ste už dávali návrh na odvolanie. (Potlesk.) Aké veľké uši to boli sklopené, keď sa hovorilo o byte zadarmo, ktorý dostal pán podpredseda parlamentu? (Smiech.) Výborne, som rád, že si na to pamätáte a že ste na to právom hrdí, pravdepodobne mnohí ďalší z vás mali takéto výhody, ktoré iní občania Slovenskej republiky nemali. Pán poslanec Hlina, nie je vám to blbé, že niektorí bezdomovci, ľudia, ktorí naozaj nemajú peniaze, ten byt nemohli dostať a dostal ho politik zadarmo? Nie je vám to blbé? Myslím, že nie, samozrejme, keď ide o stoličku v parlamente, nie je blbé nič, sedí, je to pravda. (Potlesk.) Rekordmanským (reakcie z pléna); páni poslanci, ja mám trpezlivosť, ja viem, že teda úplne ešte nie som šedivý, budem za chvíľu, ale faktom zostáva, že som tu už veľmi dlho a veľmi si pamätám vaše spôsoby. Vy nemôžete naozaj povedať ani slovo k dnešnej schôdzi, ale ani slovo, ani slovo. Nielen to, že ste vypínali opozíciu, vypínali ste ju, keď sme mali príspevky, vypínali ste ju nielen vtedy, keď boli faktické, ale keď sme tu stáli za týmto pultom, ste vypínali, aby nebolo počuť, čo opozícia hovorí, keď vás kritizuje. Keď ste kradli v prípade daňového riaditeľstva, dodnes, pretože je nezrušiteľná zmluva, dodnes tečú peniaze do SDKÚ zo štátnych prostriedkov a vy ste boli súčasťou koalície pri daňovom riaditeľstve, to vám nevadí? Pán poslanec Matovič, čo ste vtedy povedali? Ani slovo, zaryto ste mlčali, tam končí vaša odvaha, pri vašej účasti vo vláde, pri tom, čo vás lepí dokopy. Samozrejme, tunel Sitina bol vôbec rekordmanom v počte dodatkov, ja sa nepamätám, či ich bolo 145 alebo 160, tých dodatkov, ja si to naozaj nepamätám, bolo ich veľmi veľa, ale aj to sa zjavne málilo jednej z firiem, a bez súdu, bez ničoho, len tak na rozhodnutie ministra, tak šetril prostriedky, že tu máte 20 miliónov, tu máte druhých 8 miliónov nejakej inej firme, čiže to je rozhodujúce. Ďalšia vec, hovoríte tu častokrát o pomste. Keby sme sa chceli pomstiť, tak predsa nikdy nezvolíme našimi hlasmi pána Figeľa za podpredsedu parlamentu. Vidíte to, no, konečne ste si priznali, že sa hlboko mýlite. Opätovne, toto je presne, vaša pracovná metóda je čo najviac klamať, lebo keď z toho klamstva odrátate 80 %, síce to ešte stále bude klamstvo, ale už to bude vyzerať také, že malé, také tolerované, lebo vy, neviem kedy naposledy... (Reakcia z pléna.) Pán poslanec, keď máte tento pocit, dajte, prosím, trestné oznámenie na mňa, ešte ste ho nikdy nedali, vyskúšajte to, skúste to, niekedy to môže byť oslobodzujúci pocit, skúste to, skúste to. Takže zhodnime sa na tom, akú politickú zodpovednosť ste v tejto sále boli ochotní vyvodiť proti vašim vlastným, ktorú my sme boli, ktorú my sme boli schopní a máte tých príkladov viacero v tomto volebnom období, keď sme boli schopní reagovať, keď sa niečo stalo. Akú politickú zodpovednosť ste vyvodili za daňové riaditeľstvo? Všetci ste boli ticho, vyhýbali ste sa novinárom a chodili po tých kanáloch, čo tu hovorí pán Galko, presne po nich. A čo platinové sitká, aká bola reakcia vaša? Ticho, uši sklopené, ani slovo, jedno slovo ste tu nepovedali, nič takého. (Reakcia z pléna.) A keď sa bavíme, keď sa bavíme o tých daniach, všimnite si, táto vláda vybrala v porovnaní s vami o 1,7 miliardy viacej na daniach, na daňových únikoch, ktoré spôsobil kto? Predsa vaša vláda, vaša vláda, ktorá rozbila daňové riaditeľstvo, to sú všetci tí, ktorí kradli dane, to sú presne oni, pán poslanec. Ak podporujete daňové úniky (reakcia z pléna), ak podporujete, samozrejme, nechcem sa stále opakovať, že ste z toho nervózni. A takisto sa vrátim ešte k tomu, že, k Širokému, samozrejme (reakcia z pléna). Povedzte mi, keď si pozriete a dáte si heslo do jednej internetovej stránky, ktorá je centrálnym registrom zmlúv, za ktorej vlády a z ktorých rezortov tiekli peniaze pánovi Širokému? Iba ministerstvo zdravotníctva pod vedením KDH a iba ministerstvo dopravy pod vedením pána Figeľa, dalo viac ako 300 miliónov eur na zákazkách Váhostavu. Kto je tu kamarát, kto je tu kamarát? Viac ako 300 miliónov, čiže ak chcete hovoriť o nejakých sponzoroch, o nejakých veciach, nech sa páči, pozrite si do svojich účtovných kníh. Čiže, vážené dámy a páni, hovoril tu pán Poliačik, tiež všetci chcete byť teraz solidárni a všetko ukazovať. Pán Poliačik, pamätáte si ten návrh, keď ste dali návrh na odvolanie podpredsedu parlamentu Roberta Fica v čase, keď sme boli v opozícii? Pamätáte si to? Lídrom toho návrhu bol váš predseda pán Sulík. Takže ako je vám to nepríjemné, ako vás to strašne prekvapilo? Veď vy ste ten návrh urobili a, pán Matovič, vy ste boli súčasťou klubu SaS, keď ste ten návrh pripravovali. Vďakabohu ste sa rozpadli ešte skorej, ako ste poriadne vznikli, a tým pádom už k tomu návrhu nedošlo, ale ten návrh vtedy, ste navrhovali odvolať Roberta Fica z podpredsedu parlamentu. Tak preto by som vás všetkých pekne poprosil, že by ste si trošku vrátili späť, pozametali pred vlastným prahom a zistíte, že vlastne by ste mali hlasovať, lebo človek, ktorý vlastne pripravil o peniaze týchto živnostníkov práve tým, že si chcel robiť svoju vlastnú politickú reklamu, nemá čo na tomto mieste robiť. Veľmi pekne ďakujem za pozornosť. (Potlesk.)